ΓΡΑΠΤΗ ΕΡΩΤΗΣΗ E-3344/98

υποβολή: Graham Mather (PPE) προς την Επιτροπή

(16 Νοεμβρίου 1998)

Θέμα: "Χημικές ουσίες στο ευρωπαϊκό περιβάλλον"- έκδοση ΕΟΠ

Ο Ευρωπαϊκός Οργανισμός Περιβάλλοντος εξέδωσε προσφάτως την έκθεσή του υπό τον τίτλο "Χημικές ουσίες στο ευρωπαϊκό περιβάλλον: χαμηλές δόσεις, υψηλοί κίνδυνοι".

Μπορεί η Επιτροπή να σχολιάσει την έκθεση αυτή και να μας πληροφορήσει τί μέτρα προτίθεται επί του προκειμένου;

Απάντηση της κ. Bjerregaard εξ ονόματος της Επιτροπής

(7 Ιανουαρίου 1999)

Η Επιτροπή χαιρετίζει την έκθεση του Ευρωπαϊκού Οργανισμού Περιβάλλοντος "Χημικές ουσίες στο ευρωπαϊκό περιβάλλον: χαμηλές δόσεις, μεγάλοι κίνδυνοι" ως συμβολή στην συζήτηση για τις χημικές ουσίες, που αποτελεί θέμα δημόσιου προβληματισμού.

Ανταποκρινόμενη στον προβληματισμό αυτόν, η Επιτροπή έχει ήδη δρομολογήσει την κωδικοποίηση της υφιστάμενης κοινοτικής νομοθεσίας σχετικά με τις βιομηχανικές χημικές ουσίες. Το Νοέμβριο του 1998 η Επιτροπή υπέβαλε αξιολογητική έκθεση για την εφαρμογή των τεσσάρων κύριων κοινοτικών νομοθετικών κειμένων (οδηγία του Συμβουλίου 67/548/ΕΟΚ σχετικά με την ταξινόμηση, συσκευασία και την επισήμανση των επικίνδυνων ουσιών(1), οδηγία του Συμβουλίου 88/379/ΕΟΚ σχετικά με την ταξινόμηση, συσκευασία και επισήμανση των επικίνδυνων παρασκευασμάτων(2), κανονισμός του Συμβουλίου (ΕΟΚ) 793/93 για την αξιολόγηση και τον έλεγχο των κινδύνων από τις υπάρχουσες ουσίες(3) και οδηγία του Συμβουλίου 76/769/ΕΟΚ περί των περιορισμών κυκλοφορίας στην αγορά, και της χρήσεως, μερικών επικίνδυνων ουσιών και παρασκευασμάτων(4)) που διέπουν τις βιομηχανικές χημικές ουσίες, εξετάζοντας την αποδοτικότητα και αποτελεσματικότητα των τεσσάρων κειμένων υπό το πρίσμα των ειδικών στόχων τους, που καλύπτουν την προστασία της υγείας του ανθρώπου και την προστασία του περιβάλλοντος στο πλαίσιο της εσωτερικής αγοράς, μία εκτίμηση των αδυναμιών εφαρμογής και συστάσεις για βελτίωση(5).

Η Επιτροπή προτίθεται να προχωρήσει σε εκτεταμένες διαβουλεύσεις με τα κράτη μέλη, τη βιομηχανία, τους καταναλωτές, τους περιβαλλοντικούς μη κυβερνητικούς οργανισμούς (ΜΚΟ) και τους επιστήμονες, όπως επίσης και στην σύνταξη ανακοίνωσης της Επιτροπής, η οποία περιλαμβάνεται στο πρόγραμμα εργασίας της Επιτροπής για το 1999. Στην ανακοίνωση αυτή θα χαράσσεται η στρατηγική για το μέλλον, συμπεριλαμβανομένων των ενδεχόμενων μελλοντικών νομοθετικών ενεργειών. Σημειωτέον ότι η Επιτροπή θα προβεί σε απλούστευση της νομοθεσίας της σχετικής με την εσωτερική αγορά, στις αρχές του 1999, με αντικείμενο την οδηγία 67/548/ΕΟΚ.

Επιπλέον, τον Οκτώβριο του 1998, το Διεθνές Συμβούλιο Χημικών Ενώσεων (International Council of Chemical Associations - ICCA) ανέλαβε πρωτοβουλία για την κάλυψη των χασμάτων από πλευράς δεδομένων (προσδιορισμός και εκτίμηση της επικινδυνότητας) σχετικά με τις "υφιστάμενες" χημικές ουσίες. Το Ευρωπαϊκό Συμβούλιο Χημικής Βιομηχανίας (European Chemical Industry Council - CEFIC) στηρίζει την πρωτοβουλία του ICCA, που αποβλέπει στην διενέργεια αρχικών εκτιμήσεων επικινδυνότητας για 1.000 ουσίες, το έτος 2004. Στην Κοινότητα, το CEFIC θα συνεργαστεί στενά με την Επιτροπή και τα κράτη μέλη.

(1) ΕΕ Λ 196 της 16.8.1967.

(2) ΕΕ L 187 της 16.7.1988.

(3) ΕΕ L 84 της 5.4.1993.

(4) ΕΕ L 262 της 27.9.1976.

(5) SEC(98) 1986 τελικό.